NACIONALNI stožer civilne zaštite na press konferenciji u 16 sati objavio je najnovije informacije o koronavirusu u Hrvatskoj.

Novi broj zaraženih je 128, što je porast od 15 slučajeva u odnosu na jutrošnje brojke, a troje pacijenata je u teškom stanju i na respiratorima, Iz Stožera su kazali kako dolazi do brojni kršenja mjera, posebno onih o samoizolaciji te upozorili da će se, ako se nastave kršenja, donijeti još više strogih mjera.

>> Presicu Stožera pratili smo uživo na Indexu

> Tekstualni prijenos pratili smo ovdje

"Ima 15 pozitivnih više, u ovom času imamo 128. Pet je izliječenih, a ukupno smo testirali 1779 uzoraka. U Gradu Zagrebu je 60 oboljelih, u Istarskoj županiji 16, u Primorsko-goranskoj 13, u Varaždinskoj osam, Osječko-baranjskoj sedam, Karlovačkoj četiri, Krapinsko-zagorskoj četiri, Šibensko-kninskoj tri, Splitsko-dalmatinskoj tri, Sisačko-moslavačkoj tri, Zadarskoj dva, Zagrebačkoj dva, te Brodsko-posavskoj, Dubrovačkoj i Ličko-senjskoj županiji po jedan", rekla je ravnateljica Hitne Maja Grba-Bujević i još jednom ponovila da je ukupno 128 zaraženih.

18 ljudi pod samoizolacijom ušlo danas u ljekarne

"Vrlo smo nezadovoljni nepridržavanjem samoizolacije, 18 ljudi koji su pod mjerama samoizolacije ušlo je danas u ljekarne. S obzirom na to da se mjere ne poštuju, razmišljamo o novim mjerama. Ne mogu vjerovati da ljudi ne mogu shvatiti da je to za njihovo vlastito dobro i da je to za dobro cijele zemlje", dodala je ravnateljica Hitne.

"Ako se ne budemo pridržavati bit će sve teže oboljelih pa možda i onih koji će završiti kako to nitko ne želi", upozorila je ravnateljica Zarazne Alemka Markotić.

Troje u teškom stanju, na respiratoru su

"Odolijevalo se zbog dobrih mjera, ali ako će biti ovakvih kršenja povećavat će se broj oboljelih", dodala je Markotić.

Kazala je kako je troje pacijenata u teškom stanju. Jedan je srednje dobi, a dvoje su starije životne dobi.

Potvrdila je da su oni na respiratorima zbog oštećenja pluća. Kazala je kako kod njih ima i kroničnih bolesti, no nije željela u detalje. Potvrdila je da su oni u Klinici Dr. Fran Mihaljević.

Tri odjela za najteže bolesnike

"Mi imamo tri predviđena odjela koja će primati bolesnike kojima treba intenzivne liječenje. Ta tri mogu primiti još dosta pacijenata, bit ćemo sretni ako bolesnike nećemo morati voziti negdje drugdje", rekla je Markotić. Dodala je da je jutros vidjela ljude starije životne dobi kako se kreću po tržnici i da svi moramo biti ozbiljniji.

Na novinarsko pitanje rekla je kako vjeruje da nije nestašica lijekova s hidroksiklorokin, kazala je kako vjeruje da su liječnici i ljekarnici odgovorni i da nije bilo neovlaštene kupnje zbog informacija da hidroksiklorokin pomaže u liječenju koronavirusa.

Nije potvrđena zaraza troje pacijenata u Dubravi

Ne možemo potvrditi da su zaražena tri pacijenta u KB Dubrava i nemamo potvrđeni slučaj na Lošinju, kaže ravnatelj HZJZ-a Tomislav Capak.

Dodao je počeo raditi laboratorij u Osijeku.

Tekst se nastavlja ispod oglasa

Božinović: Ako se nastave kršenja, prijeti nam sve duža borba, a i rezultat te borbe će biti s težim posljedicama

"Ako se ne pridržavamo mjera znatno se povećava mogućnost zaraze. Ako smo kod kuće, pogotovo stariji, bolje je za sve", rekao je ministar unutarnjih poslova Davor Božinović.

Kazao je i da ako se nastave kršenja Hrvatskoj prijeti sve duža borba s koronavirusom, a da će i rezultati te borbe biti s težim posljedicama.

"Ako netko ode u ljekarnu s rješenjem o samoizolaciji, to je neopisivo neodgovorno", dodao je Božinović.

Božinović: Razmišljamo o ukidanju javnog i međugradskog prijevoza - autobusa i vlakova

"Ozbiljno razmišljamo o ukidanju javnog prijevoza i međugradskog prijevoza, i autobusa i vlakova. Taksije zasad ne bismo dirali", dodao je Božinović. Kasnije je pojasnio kako bi se restrikcije odnosile na migracije unutar Hrvatske.

Kazao je da će se vjenčanja, pogrebi i ispraćaji obavljati u krugu obitelji.

"Zatvaraju se dječja igrališta i otvorena sportska igrališta. Poštujte naše odluke jer samo tako možemo polučiti uspjeh"; rekao je Božinović i pohvalio sve koji se pridržavaju mjera te one koji pomažu starijima.

"Ako se građani neće pridržavati mjera, uvodit ćemo sve restriktivnije mjere"

Uputio je apel da se ne kupuje iracionalno i kazao da će se, ako bude potrebno, i tu uvesti restrikcije.

Kazao je kako će se, ako se mjere ne bude poštivale, uvoditi sve restriktivnije mjere.

"Ukoliko se budemo pridržavali, moći ćemo zadržati sve više aktivnosti koje su nam svakodnevne. Naravno restrikcije radimo tamo gdje se ne radi o nužnim funkcijama za funkcioniranje društva. Ukoliko se ne primjenjuju odluke odnosno ukoliko je sve više kršenja, posljedica je jasna - sve više restrikcija.

"Ne znam koliko je situacija normalna ako vam kažem da stranih državljana nema"

Kazao je kako što se tiče granica, putničkog prometa praktički i nema, a o zaustavljanju teretnog prometa se ne razmišlja.

Na novinarsko pitanje je li situacija normalna kazao je: "Ne znam koliko je normalno ako vam kažem da stranih državljana nema".